શીતળા માએ કહ્યું, ‘સાંભળ દીકરી, ગયા ભવમાં એ બંને દેરાણી જેઠાણી હતાં. બેય ટૂંકા મનવાળી, ઘરમાં ખાંડણિયું (ખાણિયો) અને ઘંટી હતાં, પણ આડોશી-પાડોશી દળવા ખાંડવા આવે તો છણકા કરી કાઢી મૂકતી. કોઈને દળવા ખાંડવા દે નહીં. આ પાપ આજે તેમને નડે છે. તો તું એમની પાસે જજે અને તેમના ગળામાં બાંધેલા ઘંટીનાં પડિયાં છોડીને બેયનો છુટકારો કરજે એટલે પછી કોઈ દિવસ તેઓ લડશે નહીં.’ આમ આટલું કહી શીતળા મા આશીર્વાદ આપી અલોપ થઈ ગયાં. વહુ તો પોતાના સજીવન થયેલા દીકરાને લઈ ઘરે આવવા ચાલતી થઈ. રસ્તામાં પેલા બે આખલા મળ્યા.